SCB และ PACE
ไทยพาณิชย์(SCB) ราคาหุ้นปรับลงมา 5 วันทำการติดต่อกัน
10 ต.ค. 2560

ลูบคมตลาดทุน : ธนะชัย ณ นคร
ไทยพาณิชย์(SCB) ราคาหุ้นปรับลงมา 5 วันทำการติดต่อกัน
หรือจากระดับ 155 บาท ลงมาเหลือล่าสุด(9 ต.ค.) 150.50 บาท
นักวิเคราะห์บางโบรกฯ บอกว่า ราคาหุ้นไทยพาณิชย์ หรือ SCB หลุดแนวรับสำคัญ ทำให้สัญญาณทางเทคนิคออกมาไม่สวยนัก
ไทยพาณิชย์คือเจ้าหนี้รายใหญ่ของหุ้น PACE
แบงก์เจ้าหนี้ทั้ง 2 แห่ง คือ BBL และ KBANK แต่มูลหนี้ก็ยังน้อยกว่าไทยพาณิชย์
หุ้น PACE ที่กำลังเผชิญกับภาวะหนี้ที่มีอยู่ค่อนข้างมาก และกำลังหาทางแก้ไขไปทีละเปลาะ
ณ สิ้นไตรมาส 2/60 หุ้น PACE มีหนี้ที่เป็นวงเงิน OD อยู่ 1.8 พันล้านบาท และเงินกู้ระยะสั้น 3.9 พันล้านบาท, เงินกู้             ระยะยาวที่จะครบกำหนด 6.1 พันล้านบาท, หุ้นกู้ระยะยาวที่จะครบกำหนด 3.6 พันล้านบาท, เงินกู้ระยะยาว 1.7 พันล้านบาท
และหุ้นกู้ระยะยาว 2.3 พันล้านบาท
หนี้เกือบทั้งหมดนี้ มีกำหนดชะระภายใน 1 ปีข้างหน้า
ผ่านมาถึงวันนี้ PACE ยังคงชำระหนี้ได้ตามปกติ
หนี้ที่มีอยู่กับไทยพาณิชย์ ก็ยังคงชำระตามปกติเช่นกัน
และนั่นทำให้ผู้บริหารระดับซีอีโอ ของไทยพาณิชย์ “อาทิตย์ นันทวิทยา” ออกมาย้ำหลายครั้งว่า หนี้ของ PACE ยังไม่ได้มีปัญหาอะไร
ไทยพาณิชย์จึงยังตั้งสำรองหนี้(ไตรมาส 3/60) ไว้ตามปกติ
ปัญหาของ PACE ที่ยังคงถูกจับตา คือ สำนักงาน ก.ล.ต.จะสั่งให้แก้ไขงบไตรมาส 2/60 หรือไม่
หากมีคำสั่งให้แก้ นั่นเท่ากับว่า กำไร(พิเศษ 8.9 พันล้านบาท) ที่แจ้งไว้จะกลับกลายเป็นขาดทุนทันที และทำให้ส่วน              ของผู้ถือหุ้นลงมาติดลบเกือบๆ 3 พันล้านบาท
ว่ากันว่าทางผู้บริหารของ PACE คงจะไม่ยอมเช่นนั้น
และไทยพาณิชย์ ก็ไม่น่ายอมให้เกิดปัญหาเช่นนั้นแน่นอน และก็น่าจะเตรียมแก้ปัญหาเอาไว้แล้ว เพราะไม่เช่นนั้นปัญหาจะตามมาอีกมากสำหรับไทยพาณิชย์
และที่สำคัญงานนี้อาจกระทบไปยังตำแหน่งของ “อาทิตย์” เลยก็ว่าได้
ล่าสุด PACE แจ้งต่อก.ล.ต.วานนี้ว่า กำลังมีการยกเลิกทำข้อตกลง Consent Conditions Undertaking (CCU) กับผู้ร่วมทุนเพื่อยกเลิกการซื้อหุ้นบุริมสิทธิคืนจากคู่สัญญา
หากทำได้ก็จะสามารถ “บันทึกกำไร” ที่ลงไว้ก่อนหน้านี้ได้
หรือหากไม่สามารถยกเลิกได้ ก็จะทำให้มีหนี้สินเพิ่ม 3 พันล้านบาท
ทางออกของ PACE ก็อาจจะ(กลับมา)ขาย(สิทธิ์) Dean &amp; Deluca เพราะเป็นปัจจัยที่ทำให้ PACE จะไม่ผิดนัดชำระหนี้ หรือต่อลมหายใจได้
ทว่า เงินที่ได้จากการขายก็ไม่น่าจะเพียงพอต่อหนี้ที่มีอยู่ดี
ส่วนห้องชุดคอนโดมหานคร ก็ยังมีปัญหาการโอนที่เป็นไปอย่างล่าช้า
มีการประมาณกันว่า ความล่าช้านั้น อาจจะทอดยาวจากไตรมาส 4/60 ไปจนถึงครึ่งแรกของปี 2561 (เพราะปัจจัยหลายๆ อย่างไม่เอื้ออำนวย รวมถึงความมั่นใจของลูกค้า)
และนั่นอาจเป็นระยะเวลาที่ไม่เพียงพอต่อหนี้ที่ PACE ที่จะถึงกำหนดชำระ
แนวทางการชำระหนี้ของ PACE นอกเหนือจากการขาย Dean &amp; Deluca แล้ว ก็ยังมีแผนปรับโครงสร้างหนี้กับเจ้าหนี้สถาบันการเงินในช่วงไตรมาส 4 ปีนี้
สมมุติว่า PACE มีการปรับโครงสร้างหนี้แล้วเสร็จ
การปรับโครงสร้างหนี้ที่ว่านี้ จะแตกต่างกับกรณีของสหวิริยาสตีลฯ หรือ SSI
เพราะหนี้ของ PACE (อาจ)จะไม่มีการลดมูลค่าหลักประกัน
มีแหล่งข่าวที่ใกล้ชิดกับหุ้น PACE และเจ้าหนี้อย่างแบงก์ไทยพาณิชย์ บอกครับว่า ไทยพาณิชย์เตรียมแก้ปัญหากรณี PACE ไว้หลายแนวทาง
และไม่ว่าแนวทางไหน ก็ต้องใช้ระยะเวลา…
ไม่สามารถแก้ปัญหาได้ในช่วงเวลาสั้นๆ แน่นอน
แต่จะแก้(ปัญหา)ได้แน่นอน